Reaksiebeampte dalk vervolg ná Spur-voorvalArgieffoto Die reaksiebeampte wat een van die aanvallers doodgeskiet het wat op die Kiowa Spur-restaurant in die Centurion Lifestyle-sentrum toegeslaan het, kan dalk vervolg word vir sy “heldedaad”. Maroela Media het vroeër berig vier aanvallers het Sondag op dié gewilde eetplek toegeslaan en verskeie skote is tydens die rooftog geskiet. ’n Reaksiebeampte wat nie aan diens was nie, het sy vuurwapen by hom gehad en een van die aanvallers is in die skietery doodgeskiet. Die ander drie is steeds op vrye voet. AfriForum tree nou namens die beampte – wie se naam om veiligheidsredes nie bekendgemaak word nie – op. Marnus Kamfer, AfriForum se regs-en-risikobestuurder, sê die voorval word tans ondersoek en ná afloop hiervan sal besluit word of die beampte vervolg gaan word of nie. Hy sê die reaksiebeampte behoort as ŉ held beskou te word vir sy vinnige optrede. “ŉ Geregtelike doodsondersoek is geopen wat moet bepaal of die beampte vervolg gaan word of nie. Indien die hof besluit om die beampte formeel aan te kla, sal AfriForum hom met elke stap van die proses bystaan,” sê Kamfer. Kamfer is egter positief dat vervolging nie ingestel sal word nie en dat die hof sal insien dat die beampte regmatig in ŉ noodsituasie opgetree het. “AfriForum voel sterk oor die gebruik van ŉ vuurwapen op ŉ regmatige wyse om op te tree in die belang van die gemeenskap. Dit is presies wat hierdie beampte gedoen het. Hy het as regmatige vuurwapeneienaar die nood in daardie oomblik herken en daarvolgens opgetree om sodoende ander mense se lewe te beskerm.” Die beampte vrees boonop vir sy lewe ná die voorval. “Die beampte vrees dat die verdagtes wat tydens die rooftog weggekom het, hom en sy gesin sal teiken of dat daar dalk ŉ groter sindikaat is wat uit wraak teen hom sal optree.” Ernst Roets, hoof van beleid en aksie by AfriForum, was saam met sy gesin in die restaurant toe die voorval gebeur het. Hy het van die voorval op Facebook geskryf. Verskeie restaurante in Centurion is na verneem word die afgelope ruk geteiken.